በኦሮሚያና በኢትዮጵያ ሶማሌ  የተፈጠረው ግጭት በመቶዎች የሚቆጠሩ ሰዎች በቁጥጥር ስር ውለዋል -መንግስት
በኦሮሚያና በኢትዮጵያ ሶማሌ ክልሎች የተፈጠረውን ግጭት መቀስቀስ እጃቸው አለበት የተባሉ በመቶዎች የሚቆጠሩ ሰዎች በቁጥጥር ስር መዋላቸውንም የፌደራል መንግስት ኮሙኒኬሽን ጉዳዮች ጽህፈት ቤት አስታወቀ።የጽህፈት ቤቱ ኃላፊ ሚኒስትር ዶክተር ነገሪ ሌንጮ ዛሬ በሰጡት  ጋዜጣዊ  መግለጫ፤ የመከላከያና የፌዴራል ፖሊስ ሰራዊት ከክልሎቹ የፀጥታ ኃይሎች ጋር ለሁለቱ ክልሎች አዋሳኝ አካባቢዎች ግጭት መቀስቀስ እጃቸው አለበት የተባሉ በመቶዎች የሚቆጠሩ ሰዎች ከመያዛቸውም በላይ ለግጭቱ መሰረት የሆኑ ትጥቆች እንዲፈቱና መረጋጋት እንዲፈጠር መንግስት ትኩረት ሰጥቶ እየሰራ ነው ያመለከቱት ።በቁጥጥር ስር የዋሉት ሰዎችም ለሰው ሕይወት መጥፋት ፣ለንብረት መውደምና ለዜጎች መፈናቀል ምክንያት የሆኑ መሆናቸውን አብራርተዋል ፡፡ኪራይ ሰብሳቢነት እና ወኪሎቹ የሆኑት ትምክህትና ጠባብነት ሰፊ የመንሸራሸሪያ ምህዳር ማግኘታቸው በብሄሮች መካከል ቅራኔ በመፍጠር የብሄር ብሄረሰቦችን አንድነት ለማላላት በሙሉ ዓቅማቸውን ሲረባረቡ ማየት የተለመደ መሆኑን ነው ያመለከቱት ።ሃይማኖትን ሽፋን ያደረገ ጽንፈኝነትም በዚሁ ማዕቀፍ የሚገለፅ መሆኑን በመጥቀስ ።ማንኛውም ዜጋ በየትኛውም አካባቢ የመኖርና ሃብት የማፍራት መብቱ የተረጋገጠ  መሆኑን አስረድተዋል ፡፡ከዚህ በተጻራሪ የሚሰሩ ማናቸውም አካላት ከህግ ተጠያቂነት አያመልጡም ሲሉ ነው ያስገነዘቡት ፡፡አጥፊዎችን ለመቆጣጠር በሚወሰደው እርምጃ የዜጎች ሠብዓዊ መብት እንዳይጣስ የሰብዓዊ መብት ኮሚሽን አካላት በስፍራው  እየተከታተሉ መሆናቸውን ጠቁመዋል ።የሁለቱ ክልሎች የአመራር አባላት ፣ የአገር ሽማግሌዎችና የሃይማኖት መሪዎች ችግሩን በዘላቂነት ለመፍታት እየሰሩ መሆኑንም ገልጸዋል ።ባሁኑ ሰዓት በአንዳንድ ቀበሌዎች አካባቢ ባለው አለመረጋጋት ግጭቱ ሙሉ ለሙሉ ቆሟል ማለት አይቻልም ብለዋል ፡፡በሺዎች የሚቆጠሩ ከቤት ንብረታቸው የተፈናቀሉ ዜጎችን ለማቋቋምና በአፋጣኝ ወደ መኖሪያ ቀዬአቸው ለመመለስ የተለያዩ ጥረቶች እየተከናወኑ መሆኑንም አመልክተዋል።የሚዲያና ኮሙዩኒኬሽን ዋነኛ ተግባር በህዝቦች መካከል ቅራኔ መፈጠርና ማባባስ ሳይሆን በህዝቦች መካከል ለዘመናት የኖሩ የሰላም፣ የመከባበርና የመቻቻል አሴቶችን ማጠናከር መሆኑም ሊታወቅ ይገባል ነው ያሉት ።ስለሆነም በተለያዩ የሚዲያ አውታሮች አፍራሽና ችግሩን የሚያባብሱ መረጃዎችን የሚለቁ አካላት ከተግባራቸው መታቀብ አለባቸው ሲሉም አሳስበዋል።